MØTER IKKE REGJERINGEN: Utenriksminister Børge Brende bekrefter nå at ingen representanter fra regjeringen kommer til å møte Dalai Lama under hans kommende besøk her i landet. Foto: Morten Rakke

Dalai Lama får ikke møte regjeringsmedlemmer

Ingen regjeringsmedlemmer vil møte Dalai Lama når han kommer til Norge, bekrefter utenriksminister Børge Brende (H) overfor NTB.

Oppdatert 25. april 2014

Artikkelen er over seks år gammel

- Regjeringen har i dag besluttet at ingen representanter fra norske myndigheter vil møte Dalai Lama når han er på besøk i Norge, sier Brende på telefon til NTB fra Washington.

Han gjentar begrunnelsen han tidligere har gitt for regjeringens motvilje mot å møte fredsprisvinneren fra 1989.

- Det er på bakgrunn av den helt ekstraordinære situasjonen som er mellom Kina og Norge, hvor det ikke har vært reell politisk kontakt mellom våre to land på snart to år, sier Brende, som vil unngå en ytterligere forverring av forholdet til stormakten i øst.

Overfor NTB bekrefter han at det har vært tøft å stå mot presset fra opposisjonen og andre som har har krevd at regjeringen ikke skal bøye unna for Kina.

- Det er ikke med noe lett hjerte vi kom til denne beslutningen, medgir Brende, og tilføyer:

- Min oppgave er å gjøre det som tjener Norges interesser over tid.

Samtingspresident Aili Keskitalo har derimot bekreftet at hun kommer til å møte Dalai Lama.

Det samme har Europarådets generalsekretær Thorbjørn Jagland.

Dalai Lamas kommende Norgesbesøk har skapt store overskrifter etter at stortingspresident Olemic Thommessen først avslo å møte Dalai Lama. Thommessen uttalte etterpå at han hadde rådført seg med både statsminister Erna Solberg og utenriksminister Børge Brede om hvordan det delikate spørsmålet burde håndteres.

Ifølge en InFact-undersøkelse som VG utførte svarte halve Norge at det var feigt å si nei til Dalai Lama.

VG er også en av flere aviser som på lederplass har oppfordret norske myndigheter til å ta imot Tibets åndelige leder.

Publisert: 25.04.14 kl. 15:08 Oppdatert: 25.04.14 kl. 16:04